Source: http://ue.eu.int/homepage/highlights/eu-unitary-patent-%E2%80%93-a-historic-breakthrough?lang=hu
Timestamp: 2013-05-18 13:52:01+00:00

Document:
Történelmi előrelépés az egységes uniós szabadalom kapcsán
Helle Thorning-Schmidt, Dánia miniszterelnöke a 2012. június 29-i sajtókonferencián© Európai Unió
Az Európai Tanács június 29-én lezárta az EU jövőbeli egységes szabadalmi rendszeréről folytatott tárgyalásokat. Ezzel a régóta várt döntéssel megnyílik az út egy olyan szabadalmi rendszer létrehozása előtt, amely kevésbé költséges, egyszerűbb és hatékonyabb védelmet kínál az uniós vállalkozások – és közülük is különösen a kis- és középvállalkozások – számára.
„Harminc év tárgyalás után végre sikerült megállapodásra jutnunk az európai szabadalomról. Amint a rendszert véglegesítjük, az európai vállalkozások megtapasztalhatják, milyen az, amikor egyetlen helyen nyújthatják be szabadalmi kérelmüket, ahelyett, hogy mind a 27 tagállamban külön-külön kellene ezt megtenniük. Ez pedig kedvező hatással lesz az üzleti tevékenységekre és a növekedésre Európában” – szögezte le Helle Thorning-Schmidt, Dánia miniszterelnöke.
A vezetőknek már csak egyetlen kérdésről kellett dönteniük: hogy hol legyen az egységes szabadalmi bíróság elsőfokú bírósága központi testületének a székhelye. Végül úgy határoztak, hogy Párizsban fog működni, és két szakosodott részleggel rendelkezik majd, amelyek közül az egyiknek Londonban, a másiknak pedig Münchenben lesz az irodája.
A bíróság elnökének irodája szintén Párizsban kap majd helyet, a bíróság első elnökét pedig a központi testület számára helyet biztosító tagállam fogja adni.
Egységes szabadalmi bíráskodási rendszer
Az egységes szabadalmi bíróság kizárólagos hatáskörrel fog rendelkezni az egységes európai szabadalmak érvényességéhez vagy megsértéséhez kapcsolódó eljárások tekintetében.
Ezzel elkerülhető lesz annak a kockázata, hogy egyazon szabadalomra vonatkozóan több peres ügy is folyjon különböző tagállamokban, illetve hogy ugyanazon jogvitában tagállamonként eltérő bírósági határozatok szülessenek.
Az egységes rendszer ráadásul jelentősen csökkenteni fogja a vállalkozások szabadalmi jogvitákkal kapcsolatos költségeit is. Az Európai Bizottság számításai szerint azáltal, hogy egyetlen szabadalmi bíróság fog működni, évente hozzávetőleg 289 millió euróval lehet majd csökkenteni az európai vállalkozásokat ilyen jogviták kapcsán terhelő kiadásokat.
Egyszerűsített validációs és nyelvi rendszer
Az egységes szabadalmi bíróság a jövőbeli egységes uniós szabadalmi rendszer részét képezi. A rendszer másik két eleme a magáról az egységes szabadalomról szóló rendelet, valamint a szabadalom fordítási szabályairól szóló rendelet. E két rendeletről a tagállamok és az Európai Parlament 2011. decemberben állapodtak meg.
A jövőbeli egységes szabadalom minden részt vevő tagállamban érvényes, és egyetlen kérelemmel megszerezhető lesz. A nyelvhasználatra vonatkozóan az Európai Szabadalmi Hivatal által alkalmazott jelenlegi rendszer szolgál mintával, amelyben az angol, a francia és a német a munkanyelv, így jelentősen csökkenni fognak a szabadalmi oltalom megszerzésének költségei.
Ma egy olyan szabadalom megszerzése, amely 13 tagállamban érvényes, akár 20 000 euróba is kerülhet, amely összegből a fordítás önmagában mintegy 14 000 eurót emészt fel. Ehhez képest egy amerikai szabadalom megszerzése kb. 1 850 euróba kerül.
Az Európai Parlament 2012. júliusban szavaz az egységes szabadalmi „csomagról”, a Tanács pedig röviddel ezután elfogadja a két rendeletet.
Az egységes szabadalmi bíróságról szóló megállapodást a tagállamok 2012 második felében fogják aláírni, hatályba pedig akkor lép majd, ha a tagállamok a szükséges számban (vagyis legalább tizenhárman) megerősítették. Erre, és ezzel egy időben a két rendelet hatálybalépésére várhatóan 2014 elején fog sor kerülni.
További információk: Az Európai Tanács következtetései (PDF) Videoközvetítés a sajtótájékoztatóról (videó)

References: bíróság 
 bíróság 
 bíróság 
 bíróság 
 bíróság 
 bíróság